PSG จับมือ “เคปเพล เอนเนอร์จี้” ขายไฟข้ามพรหมแดน “สปป.ลาว-สิงคโปร์”
PSG ลงนามบันทึกความเข้าใจกับ "เคปเพล เอนเนอร์จี้" เพื่อร่วมกันศึกษาความเป็นไปได้ในการส่งออกพลังงานหมุนเวียน จากสาธารณรัฐประชาธิปไตยประชาชนลาวไปยังสาธารณรัฐสิงคโปร์
PSG ลงนามบันทึกความเข้าใจกับ "เคปเพล เอนเนอร์จี้" เพื่อร่วมกันศึกษาความเป็นไปได้ในการส่งออกพลังงานหมุนเวียน จากสาธารณรัฐประชาธิปไตยประชาชนลาวไปยังสาธารณรัฐสิงคโปร์
27 ต.ค. 2565

บริษัท พีเอสจี คอร์ปอเรชั่น จำกัด (มหาชน) หรือ PSG เปิดเผยว่า เมื่อวันที่ 25 ตุลาคม 2565 บริษัทและ Keppel Energy Pte Ltd (KE) ได้ลงนามในบันทึกความเข้าใจเพื่อร่วมกันศึกษาความเป็นไปได้ในการส่งออกพลังงานหมุนเวียน (Renewable Energy) จากสาธารณรัฐประชาธิปไตยประชาชนลาว (สปป. ลาว) ไปยังสาธารณรัฐสิงคโปร์ (บันทึกความเข้าใจ)
ทั้งนี้ KE เป็นบริษัทย่อยและถือหุ้นทั้งหมดโดย Keppel Infrastructure Holdings Pte Ltd ซึ่งเป็นบริษัทข้ามชาติระดับชั้นนำของสาธารณรัฐสิงคโปร์เป็นผู้จัดหาโซลูชั่นพัฒนาเมืองอย่างยั่งยืน
โดยการลงนามบันทึกความเข้าใจฉบับนี้เป็นไปตามบันทึกความเข้าใจทวิภาคีเกี่ยวกับความร่วมมือด้านพลังงานระหว่าง สปป. ลาวและสาธารณรัฐสิงคโปร์ ซึ่งลงนามไปก่อนหน้านี้เมื่อวันที่ 28 กันยายน 2565 ทั้งนี้ บริษัทและ KE ได้รับการแต่งตั้ง/สนับสนุนอย่างเป็นทางการจากรัฐบาลของ สปป. ลาวและสาธารณรัฐสิงคโปร์ตามลำดับ
ขณะที่บริษัทและ KE ได้รับการแต่งตั้งให้ทำการศึกษาสำหรับการพัฒนาและการดำเนินการเกี่ยวกับการส่งออกพลังงานหมุนเวียน (Renewable Energy) ที่ผลิตใน สปป. ลาวจากโครงการโรงไฟฟ้าพลังงานน้ำ Pumped Storage Hydroelectric และโครงการโรงไฟฟ้าพลังงานแสงอาทิตย์ที่ผ่านการคัดเลือก เพื่อส่งออกไปยังสาธารณรัฐสิงคโปร์ ซึ่งการดำเนินการดังกล่าวส่งผลให้เกิดการค้าขายไฟฟ้าข้ามพรมแดน ถือเป็นส่วนหนึ่งของความร่วมมือทวิภาคด้านพลังงาน ระหว่าง สปป. ลาวและสาธารณรัฐสิงคโปร์
ด้าน ดร.อาคมเดช วงษ์ไซ อธิบดีกรมการวางแผนและความร่วมมือ กระทรวงพลังงานและบ่อแร่แห่ง สปป. ลาว และ Mr. Ralph Foong รองประธานเจ้าหน้าที่บริหารตลาดพลังงานแห่งสาธารณรัฐสิงคโปร์ร่วมเป็นสักขีพยานในการลงนามบันทึกความเข้าใจฉบับนี้